**Balatonberény Község Önkormányzata Képviselő-testületének 10/2024. (XI. 22.) önkormányzati rendelete**

**a helyi jelentőségű természeti értékek védelméről**

Balatonberény Község Képviselő-testülete az Alaptörvény 32. cikk (1) bekezdésének a) pontjában, a természet védelméről szóló 1996. évi LIII. törvény 24. § (1) bekezdés b) pontjában, 36. § (1) bekezdésében, 55. § (1) bekezdésében kapott felhatalmazás alapján, a természet védelméről szóló 1996. évi LIII. törvény 62. § (2) bekezdésében, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva a következőket rendeli el.

**1. Általános rendelkezések**

**1. §**

E rendelet hatálya kiterjed Balatonberény község közigazgatási területén található valamennyi, e rendeletben védettként nyilvántartott értékre és közvetlen környezetükre (Balaton-parti szakaszokra, a továbbiakban: partszakasz/tópart), azok használatára, továbbá – azzal összefüggésben - minden természetes és jogi személyre, illetve jogi személyiséggel nem rendelkező társulásra.

**2. §**

A védetté nyilvánítási eljárás során előnyben kell részesíteni - a természet védelméről szóló 1996. évi LIII. törvény (a továbbiakban: Tvt.) 22. §-ában felsoroltakra figyelemmel - a védelemre érdemes, természeti területeket.

**2. Helyi jelentőségű védett természeti értékek**

**3. §**

Balatonberény Község Önkormányzata Képviselő-testülete

*a)* helyi jelentőségű védett természeti területé nyilvánítja a Balatonberény 1239/1 hrsz-ú „Balatonberény Csicsergő-sziget” nevű területet,

*b)* védendő természeti emlékké nyilvánítja a Balatonberény 153 hrsz-ú, kivett községháza megnevezésű ingatlanon

*ba)* az „Erzsébet emlékfa” elnevezésű kocsányos tölgyet (Quercus robur)

*bb)* a 8 db vadgesztenye fából álló "Gesztenye fasor"-t.

**3. Védett természeti terület**

**4. §**

(1) A helyi jelentőségű természetvédelmi területet jelölő tábla felirata: „Természetvédelmi terület – Balatonberény Község Önkormányzata”

(2) Az „Erzsébet emlékfa” kocsányos tölgyet jelölő tábla felirata: „ - ERZSÉBET EMLÉKFA - Darányi Ignác földművelésügyi miniszter 1898. november 19-én kelt 71544/1-a sz. rendeletének I-II. részében rendelte el „Erzsébet királyné emlékfák” ültetését – Sissi királyné emlékére. Felhívására 1899. júliusáig közel kétmillió-nyolcszázezer növény vert gyökeret a magyar földben. Köztük a balatonberényi kocsányos tölgy is, mely a királyné kedvenc fája volt. Hunyady Imre gróf ültette személyesen tisztelete és barátsága jeléül.”

**5. §**

(1) A „Csicsergő-sziget” védetté nyilvánítás indoka és természetvédelmi célja

*a)* a területre jellemző fűz-nyár ligetes, nádas és gyepes élőhelyek sokszínű növényvilágának megőrzése,

*b)* a területen található állatvilág megőrzése, különös tekintettel a fészkelő madárállományra,

*c)* a terület védelme a tájidegen, invazív fajoktól, az özönnövények és tájidegen fajok visszaszorítása, terjedésük megakadályozása lehetőség szerint a vegetációs időszakon kívül.

*d)* Csicsergő-sziget területen a természetes ökológiai folyamatok érvényesülésének elérése

*e)* A terület botanikai és zoológiai értékeinek megóvása,

*f)* Az értékes területrészek zavarásmentességének biztosítása,

*g)* a természetvédelem érdekeivel összhangban a terület természeti értékeinek kutatása és bemutatása

*h)* A szükséges fenntartó jellegű beavatkozások folyamatos biztosítása.

*i)* A látogatás, valamint az oktatási és kutatási tevékenység irányítása, szabályozása megfelelő infrastruktúra fenntartásával, kialakításával, fejlesztésével a természeti értékek és élőhelyük veszélyeztetése nélkül. Tájékoztató táblák kihelyezése.

*j)* A védett területen illegális hulladéklerakások megakadályozása, ideértve a zöldhulladékot is.

*k)* A jelen rendelettel védetté nyilvánított területekkel természetvédelmi szempontból elválaszthatatlan kapcsolatban lévő, az európai közösségi jelentőségű természetvédelmi rendeltetésű területekről szóló 275/2004. (X. 8.) Korm. rendelet (Natura 2000 rendelet) és az európai közösségi jelentőségű természetvédelmi rendeltetésű területekkel érintett földrészletekről szóló 14/2010. (V. 11.) KvVM rendelet szerinti, a Balatonberény, külterület 02/26, 02/27 hrsz-ú, Natura 2000 minősítésű területek fokozott megóvása, természetvédelmi szintjük magasabb szintre emelése.

(2) A „Balatonberény Csicsergő-sziget” helyi jelentőségű védett természeti terület kiterjedése 1,5551 ha, ingatlan-nyilvántartási helyrajzi száma: Balatonberény belterület 1239/1, művelési ága: kivett közpark és madár les.

(3) A védett terület természeti értékeinek felsorolását és természetvédelmi kezelési tervét a rendelet 1. melléklete, a térképi vázlatát a 2. melléklete tartalmazza.

**4. Védett természeti emlék**

**6. §**

(1) Az „Erzsébet emlékfa” védetté nyilvánítás indoka és természetvédelmi célja

*a)* Balatonberény közösségének különösen jelentős és kedves történelmi, egyedi, természeti értéket képviselő tölgyfa, s annak élőhelyét szolgáló terület védelme,

*b)* Darányi Ignác 1898-as rendeletének évtizedeken átnyúló hatásának megőrzése: emléktábla elhelyezésével a fák védelmének biztosítása, hogy *"...azokat mindenki gondozásban részesítse, bántalmazástól megkímélve..."*

(2) A balatonberényi „Erzsébet emlékfa” helyi jelentőségű védett természeti emlék törzsátmérője kb. 150 cm, magassága kb. 15 m, ültetésének ideje 1898., ingatlan-nyilvántartási helyrajzi száma: Balatonberény belterület 153 hrsz, művelési ága: kivett községháza

**7. §**

A 8 db védett vadgesztenyefák törzsátmérője kb. 50-80 cm közöttiek, magasságuk kb. 15 m, ültetésük ideje nem ismert, ingatlan-nyilvántartási helyrajzi száma: Balatonberény belterület 153 hrsz, művelési ága: kivett községháza.

**8. §**

A védett természeti emlékek helyének térképi vázlatát e rendelet 3. melléklete tartalmazza.

**5. Védett értékek fenntartása, hasznosítása, környezetükben végzett tevékenységekre vonatkozó szabályok**

**9. §**

(1) A 3. § a) pontban meghatározott helyi jelentőségű védett természeti területen egyéb jogszabályban meghatározottakon túl a jegyző, mint természetvédelmi hatóság engedélye szükséges:

*a)* bármilyen földmunka elvégzéséhez,

*b)* az őshonos növénytársulások, növények, így különösen a nád eltávolításához, kivágásához, kiirtásához, égetéséhez,

*c)* a területen gép, munkagép elhelyezéséhez, tárolásához,

*d)* bármiféle természetidegen anyag - amely alkalmas lehet arra, hogy a vizes élőhelyek ökológiai egyensúlyát veszélyeztesse - így különösen más területről származó föld, építőanyag, hulladék lerakásához, deponálásához.

*e)* filmforgatáshoz;

*f)* a terület nem természetvédelmi célú igénybevételéhez;

*g)* a már meglévő lejárók bővítéséhez, illetve újak létrehozásához.

*h)* minden olyan tevékenységhez, amely alkalmas arra, hogy a területen élő védett őshonos állatok (kétéltűek, hüllők, rovarok, madarak) természetes életterét zavarja.

(2) Az (1) bekezdés nem vonatkozik

*a)* a stégek vízbe ki- és behelyezésével, a horgászattal, az oktatási célú jelenléttel, ismeretterjesztő megfigyelésekkel, tudományos tanulmányozásokkal járó, a szükségesnél nem nagyobb arányú zavarás esetére.

*b)* a már meglévő, 2 m-nél nem szélesebb lejárók karbantartására.

**10. §**

A terület természetvédelmi kezelési feladatait ellátó szervezet a Balatonberényi Településüzemeltetési és Fejlesztési Közhasznú Nonprofit Kft.

**11. §**

(1) A védett értékek jókarbantartása, állapotuk megóvása a tulajdonos vagy az ingatlannal rendelkezni jogosult kötelessége.

(2) A védett értékek megfelelő fenntartását és megőrzését – egyebek között – a rendeltetésnek megfelelő használattal kell biztosítani.

(3) Védett növényzet környezetében bármiféle kivitelezési tevékenység csak a növényzet védelme mellett végezhető.

**6. A védett értékek szerepe az oktatásban és közművelődésben**

**12. §**

A természeti értékek szemlélet-, illetve jellemformáló szerepének érvényesülése, a települési azonosságtudat fejlesztése érdekében a védett értékeknek és a velük kapcsolatos ismereteknek a helyi oktatásban és közművelődésben helyt kell kapniuk.

**7. Vegyes és Záró rendelkezések**

**13. §**

A helyi védelem megszűnik, ha a helyi védelem alatt álló érték

*a)* országos szintű védelem alá kerül,

*b)* helyreállíthatatlanul elvesztette a védelem alapját képező értékeit.

**14. §**

Hatályát veszti A Csicsergő félsziget védetté nyilvánításáról szóló 16/1996. (XI. 29.) önkormányzati rendelet.

**15. §**

Ez a rendelet a kihirdetését követő napon lép hatályba.

Balatonberény, 2024. november 21.

Druskoczi Tünde Takácsné dr. Simán Zsuzsanna

polgármester Jegyző

Záradék:

A rendelet a község hirdetőtábláján történő kifüggesztéssel kihirdetve 2024. november 22-én.

**Balatonberény,** 2024. november 22.

Takácsné dr. Simán Zsuzsanna

Jegyző

*1. melléklet a 10/2024. (XI. 22.) önkormányzati rendelethez*

(A melléklet szövegét a(z) Kezelési terv Balatonberény Csicsergő sziget.pdf elnevezésű fájl tartalmazza.)

*2. melléklet a 10/2024. (XI. 22.) önkormányzati rendelethez*

(A melléklet szövegét a(z) Bberény helyi védett term. értékek 10.2024. ö. rendelet 2. melléklete.pdf elnevezésű fájl tartalmazza.)

*3. melléklet a 10/2024. (XI. 22.) önkormányzati rendelethez*

(A melléklet szövegét a(z) Bberény 10.2024. ö. rendelet 3. melléklete Védett fák.pdf elnevezésű fájl tartalmazza.)

Végső előterjesztői indokolás

A Csicsergő-félsziget **1996-ban került helyi védelem** alá a Balatonberény Község Önkormányzat Képviselő-testületének a **Csicsergő-félsziget** védetté nyilvánításáról szóló 16/1996.(XI.29.) számú Kt. rendeletével az akkor hatályos jogszabályoknak megfelelően.

**A Balatonberény 1239/1 helyrajzi szám alatt, kivett közpark, madárles megnevezésű, és 1,5551 ha területű területet a Védett Természeti Területek Törzskönyv 13/83/TT/96 számon tartja nyilván.**

A Somogy Vármegyei Kormányhivatal (továbbiakban SVMKH) a Közigazgatási és Területfejlesztési Minisztérium KTM-TKF-1/308/2/2024. számú Államtitkári Utasítása alapján a **2024. évi ellenőrzési munkatervében** foglaltaknak megfelelően vizsgálta a helyi természeti védettséget szabályozó rendeleteket.

Somogy Vármegyei Kormányhivatal által lefolytatott törvényességi vizsgálatot a SVMKH a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 133. § (3) bekezdésében biztosított hatáskörben eljárva végezte „Balatonberény Község Önkormányzat Képviselő-testületének a Csicsergő félsziget védetté nyilvántartásáról szóló 16/1996. (XI.29.) sz. Kt. rendeletét” (továbbiakban önk. rendelet), melynek eredményeként **szakmai segítségnyújtásban** tájékoztatta az önkormányzatot.

A védetté nyilvánításról rendelkező önkormányzati rendeletben szerepeltetni kell a terület jellegét (természetvédelmi terület vagy természeti emlék), kiterjedését, a védetté nyilvánítás indokát, a természet védelméről szóló 1996. évi LIII. törvényben (továbbiakban Tvt.) meghatározott korlátozások és tilalmak alóli esetleges felmentést, továbbá az érintett földrészletek ingatlan-nyilvántartási adatait (helyrajzi számok, terület), valamint a természetvédelmi kezelési tervet, melynek részletes szabályait a természetvédelmi kezelési tervek készítésére, készítőjére és tartalmára vonatkozó szabályokról szóló 3/2008. (II. 5.) KvVM rendelet tartalmazza. A Tvt. 24. § (3) bekezdésének c) pontja alapján a védetté nyilvánító rendeletben szükséges feltüntetni az Európai Közösségek jogi aktusaiban meghatározott védettségi kategóriába (pl. Natura 2000 hálózat) tartozás tényét is. A felsoroltakon túl az önkormányzati rendelet rendelkezhet további, a terület adottságai, esetleges speciális helyzete miatt indokolt előírásokról is.

Az önk. rendelet a fenti kötelező elemekre nem tért ki, nagyon régi, elavult, így célszerűbbnek találtuk hatályon kívül helyezni, és egyidejűleg **új rendeletet alkotni**, mivel az előzetes egyeztetések alapján Balatonberény Község Önkormányzatának Képviselő-testülete a **védettséget fenn kívánja tartani**, amit a Balaton-felvidéki Nemzeti Park Igazgatósága is támogat.

Erről a Somogy Vármegyei Kormányhivatallal egyeztettünk, hogy a jogharmonizációs módosítás helyett új rendelet alkotására kerül sor. A megkeresésre, miszerint, ha új rendelet kerül megalkotásra, akkor is le kell-e folytatni a teljes eljárást, az alábbi választ kaptuk:

„A minisztériumi szakmai anyag szerint ilyen esetben a rendelet jogharmonizációs módosítása lenne célszerű. Kiemelendő ugyanakkor, amennyiben az önkormányzat a védettség fenntartásáról rendelkezik, a védettség célja és tárgya nem változik, úgy **új védetté nyilvánítási eljárás lefolytatása nem válik szükségessé** (de, ha pl. a terület fizikai kiterjedése nőne, akkor már igen).”

**Amennyiben a védelem fenntartásában változás lenne, illetve új természeti értékek kerülnének helyi védelem alá a következőket kell végrehajtani:**

Egy terület védetté nyilvánítására vonatkozó alapvető szabályokat Tvt. tartalmazza. Eszerint védetté nyilvánításra bárki javaslatot tehet. Egy terület helyi jelentőségű védetté nyilvánításának szakmai előkészítéséért a jegyző a felelős. Első lépésként a terület védetté nyilvánításának indokoltságát alátámasztó iratok megküldésével meg kell keresnie a működési területe alapján érintett nemzeti park igazgatóságot (a továbbiakban: igazgatóság) azzal, hogy nyilatkozzon, kívánja-e a terület országos jelentőségű védett természeti területté nyilvánítását. Az igazgatóság 60 napon belül adja meg nyilatkozatát, illetve kérés esetén természetesen szakmai segítséget is nyújt a védetté nyilvánításhoz.

Fontos lépése a védetté nyilvánításnak az ún. egyeztető tárgyalás. A természeti terület védetté nyilvánításának előkészítése során az előkészítést végző - az érdekeltek álláspontjának megismerése érdekében - egyeztető megbeszélést és a szükséghez képest helyszíni szemlét tart, amelyre - a kitűzött időpont előtt legalább 15 nappal - meghívja a védetté nyilvánításra javaslatot tevőt, valamennyi érdekelt hatóságot, továbbá mindazokat, akikre a védetté nyilvánításból jogok vagy kötelezettségek hárulnak, illetőleg akik jogos érdekét a védetté nyilvánítás közvetlenül érinti. Jelentős számú érdekelt esetén a meghívás történhet hirdetménynek a helyi önkormányzat hirdetőtábláján történő kifüggesztésével vagy más, helyben szokásos módon történő közhírré tétele útján is. Az előkészítést végző az egyeztető tárgyalásról jegyzőkönyvet és összefoglalót készít, amelyet a védetté nyilvánításra vonatkozó javaslattal együtt beterjeszt a védetté nyilvánításra jogosult képviselő-testület elé. Egy terület helyi védettségét az előkészítést követően meghozott jogszabály - önkormányzati rendelet - keletkezteti. Megalkotásának és kibocsátásának nem feltétele, hogy a fentebb részletezett egyeztetési eljárás során minden érintett hozzájáruljon a védetté nyilvánításhoz, azonban a természetvédelmi szempontok tartós érvényesülése érdekében javasolt az előzetes megegyezés az érintett terület tulajdonosaival, használóival.

Az érintett terület a védettségről rendelkező önkormányzati rendelet tehát annak hatályba lépésével válik védetté. A védetté nyilvánításról rendelkező önkormányzati rendeletben szerepeltetni kell a terület jellegét (természetvédelmi terület vagy természeti emlék), kiterjedését, a védetté nyilvánítás indokát, a Tvt.-ben meghatározott korlátozások és tilalmak alóli esetleges felmentést, továbbá az érintett földrészletek ingatlan-nyilvántartási adatait (helyrajzi számok, terület), valamint a természetvédelmi kezelési tervet, melynek részletes szabályait a természetvédelmi kezelési tervek készítésére, készítőjére és tartalmára vonatkozó szabályokról szóló 3/2008. (II. 5.) KvVM rendelet tartalmazza. A Tvt. 24. § (3) bekezdésének c) pontja alapján a védetté nyilvánító rendeletben szükséges feltüntetni az Európai Közösségek jogi aktusaiban meghatározott védettségi kategóriába (pl. Natura 2000 hálózat) tartozás tényét is. A felsoroltakon túl az önkormányzati rendelet rendelkezhet további, a terület adottságai, esetleges speciális helyzete miatt indokolt előírásokról is.

 Fontos, hogy a védettség ténye a közhiteles ingatlan-nyilvántartásban is szerepeljen az érintett ingatlan(ok) tulajdoni lapján, ezért helyi védettség esetén a Tvt. 26. § (2) bekezdése alapján a jegyzőnek feladata kezdeményezni a védett jogi jelleg feljegyeztetését az ingatlanügyi hatóságnál. További jegyzői feladat a védetté nyilvánító rendelet egy példányának megküldése a működési területe alapján érintett nemzeti park igazgatóság részére [Tvt. 25. § (2) bek.]. Ez azért fontos, hogy mind területi, mind országos szinten létezzen egy hiteles, aktuális adatokon alapuló nyilvántartás a helyi jelentőségű védett természeti területekről is. Az országos nyilvántartást a Vidékfejlesztési Minisztérium vezeti a védett természeti területek és értékek nyilvántartásáról szóló 13/1997. (V. 28.) KTM rendelet alapján, az aktuális, folyamatosan frissített nyilvántartási adatok pedig hozzáférhetőek a www.termeszetvedelem.hu oldalon is.

**VÉDENDŐ TERMÉSZETI EMLÉK**

**Erzsébet emlékfa**

**Története:** Nagyszabású faültetésre került sor az 1896-os millennium alkalmával, amikor több mint négyezer településen közel kétmillió fa *„vert gyökeret az ezredéves anyaföldben, hogy majdan erős, sudár törzse hirdesse országnak-világnak, hogy a nemzet a második ezredévet a honfoglaló elődök érdemének dicsőítésével kezdte s hogy fennmaradásának alapját és jövőjének biztosítékát első sorban hagyományaik sértetlen fenntartásában és az azokhoz való hű ragaszkodásban kereste.”* Ezt múlta felül alig néhány éven belül egy szomorú esemény következménye: 1898. szeptember 10-én Genfben merénylet áldozata lett Erzsébet királyné. A magyarok körében különösen kedvelt királyné váratlan halála megrázta az egész országot, amely fölött *„ez a szent asszony őrködött.”*

**Erzsébet-emlékfák**, vagy másik nevükön az **Erzsébet-fák** a Wittelsbach Erzsébet magyar királyné tragikus halála után az Osztrák–Magyar Monarchia területén, a királyné tiszteletére ültetett fák, facsoportok, esetenként bokrok köznépi elnevezése. A fák ültetését Darányi Ignác, földművelésügyi miniszter 71544/I/1-a számú 1898. november 19-én kelt rendeletének I-II. része rendelte el.

A rendelet szövegének egy részlete a következő: „Mert a kinek bölcsője ott ringott egy erdőkoszorúzta tó bűbájos partjain; a kinek kedélye annyiszor vidult fel erdeink zugó fái közt és a kinek sebzett lelke oly édes enyhülést talált távoli vidékek mythoszi ege alatt magasba nyuló százados erdők mélyén; a ki a természet szépségeinek oly csodálója volt: annak emlékét fák millióinak kell hirdetni; annak tiszteletére, mint az ó-kor mesés világában, szentelt berkeknek kell támadniok, hova áhitattal közeledjék az utas; hol a fáradt vándor a nap heve ellen enyhelyet találjon s nemes érzelmekre gerjedjen a lélek!

Én bizalommal intézem azt a kérést a magyar társadalomhoz, hogy dicsőült Királynénk emlékezetére emlékfákat ültessünk!”

Az „1899. A földmívelésügyi m. kir. minister kiadványai 18. szám. ERZSÉBET KIRÁLYNÉ EMLÉKFÁI” szerint, amely „A FÖLDMIVELÉSÜGYI M. KIR. MINISTER” kiadásában jelent meg:

„A magyar nemzet megértette e szókat, hogy: «dicsőült Királynénk emlékezetére emlékfákat ültessünk», mert, mint e könyv adatai tanúsítják, 1898 november hó 19-ikétől — 1899 julius hó végéig: tűlevelű fa — \_ 1,503.842 darab,

     lombfa \_ —  1,023.470

       gyümölcsfa - 139.959

       cserje  \_ 120.142

                   « összesen tehát 2,787.413 darab Erzsébet emlékfa, cserje és bokor vert gyökeret a magyar földben. Ez az összeg a számszerűit bejelentett fák ültetésének eredménye.”

Ebben szerepel, hogy  „**Balaton-Berény község elöljárósága 2 drb fenyő-, 2 drb tölgy-, 2 drb kőris- és 1 drb vadgesztenyefát ültetett.”**

Ezekből egy tölgy áll az önkormányzati hivatal épülete előtt, amely előtt emléktáblát helyezett el az önkormányzat valamikor, ami igazolja, hogy bár jogszabályba nem foglalták, de védendő természeti emlékként tekintettek rá Balatonberényben. A tábla felirata:

„ERZSÉBET EMLÉKFA

Darányi Ignác földművelésügyi miniszter 1898. november 19.én kelt 71544/1-a sz. rendeletének I-II. részében rendelte el „Erzsébet királyné emlékfák” ültetését – Sissi királyné emlékére.

Felhívására 1899. júliusáig közel kétmillió-nyolcszázezer növény vert gyökeret a magyar földben.

Köztük a balatonberényi kocsányos tölgy is, mely a királyné kedvenc fája volt.

Hunyady Imre gróf ültette személyesen tisztelete és barátsága jeléül.”

A miniszter 71544/1898-as számon kiadott FM rendeletében szabályozta azokat a kereteket, melyek a telepítést meghatározták. A kialakított ligeteket Erzsébet királynéról kellett elnevezni és megjelölésként ellátni "Erzsébet királyné emlékfái" feliratú táblákkal. Darányi Ignác döntésében hangsúlyozta, hogy erre a fák védelmének biztosítása miatt van szükség, hogy *"...azokat mindenki gondozásban részesítse, bántalmazástól megkímélve..."*

Erre tekintettel javaslom az **Erzsébet emlékfa, mint védendő természeti emlék védelmét is jogszabályban megfogalmazni: a helyi jelentőségű természeti értékek védelméről szóló rendeletbe belefoglalni.**

Az önkormányzati épület a 153. hrsz-ú ingatlanon áll, melynek tulajdoni lapján az ingatlan adatai 3. pontja  a 30744/2005.01.24 bejegyző határozat alapján „helyi jelentőségű védett terület 1 db védett tölgyfa, 8 db védett gesztenyefa”. A bejegyzés jogalapját nem ismerjük, de mivel hiteles nyilvántartás tartalmazza, ezért célszerű lenne jogszabályban rögzíteni a védettséget. Ezen kívül Balatonberény Helyi Építési Szabályzata alkotásakor készült, és a 2/2019. (I.8.) sz. képviselő-testületi határozattal elfogadott Településszerkezeti Terv 2. melléklete, a Balatonberény Község Településszerkezeti terve leírásának „2.2. A tájrendezés és a természetvédelem” pontjának Magyarországi természetvédelmi védettség alatt álló területek alcíme a természeti emlékeket így említi meg:

*„Balatonberény közigazgatási területén az alábbi helyi jelentőségű védett természeti emlékek találhatók:*

*¾ tölgyfa – helyi jelentőségű védett természeti emlék*

*¾ Gesztenye fasor – helyi jelentőségű védett természeti emlék*

*¾ szelíd gesztenyefa – helyi jelentőségű védett természeti emlék”*

A természetben 7 db vadgesztenyefa áll az épülettől É-ra épített parkoló Ny-i oldalán, és 1 db a parkoló ÉK-i sarkán. Emiatt a rendelettervezet tartalmazza a 8 vadgesztenyefa védelmét is, hogy az a jövőben is folyamatosan fenntartható legyen.

A fentiek szerint az új rendelettervezet és hozzátartozó mellékletei elkészültek.

**Előzetes hatásvizsgálat** a jogalkotásról szóló 2010. évi CXXX. törvény 17.§-a alapján

A tervezett jogszabály várható következményei, különösen

1. **társadalmi hatás**: A természetvédelmi haszon mellett a település területén található természeti értékek közelségük miatt nagyon fontos szerepet játszhatnak a környezeti nevelés, szemléletformálás terén.
2. **gazdasági hatása**: Gazdasági, költségvetési hatásai nem mérhetők.
3. **költségvetési hatásai**: a tervezetnek költségvetési hatása nincs, amennyiben a javasolt díjtételt a képviselő-testület elfogadja.
4. **környezeti következményei:** A helyi védelem kiegészíti az országosan védett területek hálózatát, a helyi védettséggel rendelkező területek ökológiai folyosóként és ugródeszkaként funkcionálhatnak, összeköthetik az egymástól távolabb levõ élőhelyeket. A helyi jelentőségű védett területeken lehetőség van arra is, hogy a település közelében jellemző tájszerkezet, tájképi elemek is megőrződjenek, valamint a település környékének jellemző élővilága is megmaradjon.

Emellett a terület közvetlen határos Natura 2000 besorolású Balatonnal, amelynek védelme kiemelt jelentőségű.

1. **egészségi következményei**: a tervezetnek egészségi következménye nincs
2. **adminisztratív terheket befolyásoló hatásai**: a tervezet a jelenlegi adminisztratív terhet nem emeli
3. **megalkotásának szükségessége:** a megfelelés a jogszabályi előírásoknak, helyi természeti értékek védelmének fenntartása
4. **alkalmazásához szükséges személyi, szervezeti, tárgyi és pénzügyi feltételek:** a jelenlegi feltételeken felül többletet nem igényel.

A rendelet-tervezet vonatkozásában az Európai Unió intézményeivel és tagállamaival egyeztetési kötelezettség nem áll fenn, nem tartozik az előzetes bejelentési kötelezettség alá tartozó jogszabály tervezetek közé.